title: 2006/818/ES: Sklep Evropskega parlamenta z dne 27. aprila 2006 o razrešnici glede izvrševanja proračuna šestega, sedmega, osmega in devetega Evropskega razvojnega sklada za proračunsko leto 2004

text:
               6.12.2006

               SL

               Uradni list Evropske unije

               L 340/51

      SKLEP EVROPSKEGA PARLAMENTA

   z dne 27. aprila 2006
   o razrešnici glede izvrševanja proračuna šestega, sedmega, osmega in devetega Evropskega razvojnega sklada za proračunsko leto 2004
   (2006/818/ES)
   EVROPSKI PARLAMENT,

               —

               ob upoštevanju poročila Komisije o nadaljnjem ukrepanju na podlagi sklepov o razrešnicah za leto 2003 (KOM(2005)0449),

               —

               ob upoštevanju sporočila Komisije o bilancah stanj in računov 6., 7., 8. in 9. Evropskega razvojnega sklada za finančno leto 2004 (KOM(2005)0485 – C6-0430/2005),

               —

               ob upoštevanju sporočila Komisije o poročilu o finančnem poslovanju 6., 7., 8. in 9. Evropskega razvojnega sklada za leto 2004 (KOM(2005)0307),

               —

               ob upoštevanju letnega poročila Računskega sodišča o dejavnostih, ki so financirane iz šestega, sedmega, osmega in devetega Evropskega razvojnega sklada za proračunsko leto 2004 skupaj z odgovori revidiranih institucij (1),

               —

               ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES (2),

               —

               ob upoštevanju posebnega poročila št. 2/2005 Računskega sodišča o proračunski pomoči Evropskega razvojnega sklada državam AKP: upravljanje vidika reforme javnih financ s strani Komisije, z odgovori Komisije (3),

               —

               ob upoštevanju priporočil Sveta z dne 22. februarja 2006 (5677/2006 – C6-0094/2006, 5679/2006 – C6-0095/2006, 5680/2006 – C6-0096/2006, 5681/2006 – C6-0097/2006),

               —

               ob upoštevanju člena 33 notranjega sporazuma z dne 20. decembra 1995 med predstavniki vlad držav članic, ki so se sestali v okviru Sveta, o financiranju in upravljanju pomoči Skupnosti na podlagi drugega Finančnega protokola k četrti Konvenciji AKP-ES (4),

               —

               ob upoštevanju člena 32 notranjega sporazuma z dne 18. septembra 2000 med predstavniki vlad držav članic, ki so se sestali v okviru Sveta, o financiranju in upravljanju pomoči Skupnosti na podlagi Finančnega protokola k Sporazumu o partnerstvu in sodelovanju med afriškimi, karibskimi in pacifiškimi državami ter Evropsko skupnostjo in njenimi državami članicami, podpisanem v Cotonouju (Benin) 23. junija 2000, in o dodelitvi finančne pomoči za čezmorske države in ozemlja, za katere velja četrti del Pogodbe ES (5),

               —

               ob upoštevanju člena 276 Pogodbe ES,

               —

               ob upoštevanju člena 74 Finančne uredbe z dne 16. junija 1998 o sodelovanju pri razvojnem financiranju v okviru četrte Konvencije AKP-ES (6),

               —

               ob upoštevanju člena 119 Finančne uredbe z dne 27. marca 2003 v zvezi z devetim Evropskim razvojnim skladom (7),

               —

               ob upoštevanju člena 70 in tretje alineje člena 71 ter Priloge V svojega Poslovnika,

               —

               ob upoštevanju poročila Odbora za proračunski nadzor in mnenja Odbora za razvoj (A6-0110/2006),

               A.

               ker Računsko sodišče v izjavi o zanesljivosti glede Evropskih razvojnih skladov (ERS) sklepa, da razen nekaterih izjem računovodski izkazi za proračunsko leto 2004 zanesljivo kažejo prihodke in odhodke za proračunsko leto in finančno stanje ob koncu leta,

               B.

               ker sklep Računskega sodišča o zakonitosti in pravilnosti poslovnih dogodkov temelji med drugim na reviziji vzorca poslovnih dogodkov,

               C.

               ker Računsko sodišče na podlagi pregledane dokumentacije meni, da so prihodki, vključeni v računovodske izkaze, dodeljena sredstva za Evropske razvojne sklade ter obveznosti in plačila v celoti zakoniti in pravilni,

               1.

               podeli razrešnico Komisiji glede izvrševanja proračuna šestega, sedmega, osmega in devetega ERS za proračunsko leto 2004;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in resolucijo, ki je sestavni del sklepa, posreduje Svetu, Komisiji, Sodišču, Računskemu sodišču in Evropski investicijski banki ter ju objavi v Uradnem listu Evropske unije (serija L).

         Josep BORRELL FONTELLES

            Predsednik

         Julian PRIESTLEY

            Generalni sekretar

      (1)  UL C 301, 30.11.2005, str. 249.

      (2)  UL C 301, 30.11.2005, str. 261.

      (3)  UL C 249, 7.10.2005, str. 1.

      (4)  UL L 156, 29.5.1998, str. 108.

      (5)  UL L 317, 15.12.2000, str. 355.

      (6)  UL L 191, 7.7.1998, str. 53.

      (7)  UL L 83, 1.4.2003, str. 1.


title: Sklep št. H3 z dne 15. oktobra 2009 o datumu, ki se upošteva pri določanju menjalnih tečajev iz člena 90 Uredbe (ES) št. 987/2009 Evropskega parlamenta in Sveta (Besedilo velja za EGP in za sporazum ES/Švica)

text:
               24.4.2010

               SL

               Uradni list Evropske unije

               C 106/56

         SKLEP št. H3
   z dne 15. oktobra 2009
   o datumu, ki se upošteva pri določanju menjalnih tečajev iz člena 90 Uredbe (ES) št. 987/2009 Evropskega parlamenta in Sveta
   (Besedilo velja za EGP in za sporazum ES/Švica)
   2010/C 106/19
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je odgovorna za obravnavo vseh vprašanj v zvezi z upravljanjem in razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2),
   ob upoštevanju člena 90 Uredbe (ES) št. 987/2009 v zvezi s pretvorbo valut,
   ob upoštevanju naslednjega:

               (1)

               Mnogo določb kot npr. iz členov 5(a), 21(1), 29, 34, 52, 62(3), 65(6) in (7), 68(2) in 84 Uredbe (ES) št. 883/2004 ter členov 25(4) in (5), 26(7), 54(2), 70, 72, 73, 78 in 80 Uredbe (ES) št. 987/2009 vsebuje primere, ko je treba zaradi izplačila, izračuna ali ponovnega izračuna dajatve ali prispevka, povračila ali nadomestila in postopkov povračila določiti menjalne tečaje.

               (2)

               Na podlagi člena 90 Uredbe (ES) št. 987/2009 je Upravna komisija pooblaščena, da določi datum, ki se upošteva pri določanju pretvorbenih tečajev, ki se uporabljajo pri izračunu nekaterih dajatev in prispevkov.
               V skladu s pogoji iz člena 71(2) Uredbe (ES) št. 883/2004 –

         SKLENILA:

               1.

               V tem sklepu se menjalni tečaj razume kot dnevni menjalni tečaj, ki ga objavi Evropska centralna banka.

               2.

               Menjalni tečaj je tečaj, objavljen na dan, ko nosilec izvede operacijo, razen če v tem sklepu ni drugače določeno.

               3.

               Nosilec države članice, ki mora pri določanju upravičenosti in prvega izračuna dajatve pretvoriti znesek v valuto druge države članice, uporabi:

                           (a)

                           kadar nosilec v skladu z nacionalno zakonodajo upošteva zneske, kot so zaslužki ali dajatve, v nekem obdobju pred datumom, za katerega se dajatev izračuna, menjalni tečaj, objavljen za zadnji dan navedenega obdobja;

                           (b)

                           kadar nosilec v skladu z nacionalno zakonodajo za izračun dajatve upošteva en znesek, menjalni tečaj, objavljen za prvi dan meseca neposredno pred mesecem, ko je treba predpis izvesti.

               4.

               Odstavek 3 se smiselno uporablja, kadar mora nosilec države članice za ponoven izračun dajatve zaradi sprememb dejanskega ali pravnega položaja zadevne osebe pretvoriti znesek v valuto druge države članice.

               5.

               Kadar nosilec izplačuje dajatev, ki je v skladu z nacionalno zakonodajo redno indeksirana, in kadar zneski v drugi valuti vplivajo na navedeno dajatev, se pri njenem ponovnem izračunu uporabi menjalni tečaj, ki velja na prvi dan meseca pred mesecem nastopa indeksacije, razen če ni drugače določeno v nacionalni zakonodaji.

               6.

               Menjalni tečaj za postopke kompenzacije in povračila, ki se uporablja za pretvorbo vsote, ki jo je treba odtegniti ali plačati, je menjalni tečaj za dan, ko je bil prvič poslan zahtevek.

               7.

               Za namene člena 65(6) in (7) Uredbe (ES) št. 883/2004 in člena 70 Uredbe (ES) št. 987/2009, kadar se primerja znesek, ki ga je dejansko izplačal nosilec v kraju stalnega prebivališča, z največjim zneskom povračila iz tretjega stavka člena 65(6) Uredbe (ES) št. 883/2004 (znesek dajatve, do katere bi bila zadevna oseba upravičena v skladu z zakonodajo države članice, ki je zanjo nazadnje veljala, če je bila prijavljena pri službah za zaposlovanje zadevne države članice), se za datum določitve menjalnega tečaja upošteva prvi dan koledarskega meseca, v katerem se je zaključilo obdobje povračila.

               8.

               Ta sklep se ponovno pregleda po prvem letu začetka uporabe uredb (ES) št. 883/2004 in (ES) št. 987/2009.

               9.

               Ta sklep se objavi v Uradnem listu Evropske unije. Uporablja se od dneva začetka veljavnosti Uredbe (ES) št. 987/2009.

            Predsednica Upravne komisije

         Lena MALMBERG

      (1)  UL L 166, 30.4.2004, str. 1.

      (2)  UL L 284, 30.10.2009, str. 1.


title: 2006/54/ES: Sklep Sveta z dne  30. januarja 2006  o načelih, prednostnih nalogah in pogojih Evropskega partnerstva z Albanijo ter razveljavitvi Sklepa 2004/519/ES

text:
               7.2.2006

               SL

               Uradni list Evropske unije

               L 35/1

      SKLEP SVETA

   z dne 30. januarja 2006
   o načelih, prednostnih nalogah in pogojih Evropskega partnerstva z Albanijo ter razveljavitvi Sklepa 2004/519/ES
   (2006/54/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 533/2004 z dne 22. marca 2004 o ustanovitvi evropskih partnerstev v okviru stabilizacijskega in pridružitvenega procesa (1) in zlasti člena 2 Uredbe,
   ob upoštevanju predloga Komisije,
   ob upoštevanju naslednjega:

               (1)

               Evropski svet je 19. in 20. junija 2003 v Solunu podprl uvedbo evropskega partnerstva kot načina uresničitve evropske perspektive za države Zahodnega Balkana v okviru stabilizacijsko-pridružitvenega procesa.

               (2)

               Uredba (ES) št. 533/2004 določa, da Svet odloča o načelih, prednostnih nalogah in pogojih evropskega partnerstva ter o vseh nadaljnjih prilagoditvah.

               (3)

               Svet je 14. junija 2004 sprejel prvo Evropsko partnerstvo z Albanijo (2). Primerno je, da se za določitev obnovljenih prednostnih nalog za nadaljnje delo na podlagi ugotovitev poročila o napredovanju priprav Albanije na nadaljnjo integracijo v Evropsko unijo to partnerstvo dopolni.

               (4)

               V Uredbi (ES) št. 533/2004 je bilo določeno, da bo nadaljnje spremljanje evropskih partnerstev zagotovljeno v okviru mehanizmov, vzpostavljenih s stabilizacijsko-pridružitvenim procesom.

               (5)

               Za pripravo nadaljnje integracije v Evropsko unijo mora Albanija razviti načrt s časovnim razporedom in posebnimi ukrepi za izpolnitev prednostnih nalog tega Evropskega partnerstva.

               (6)

               Sklep 2004/519/ES bi bilo zato treba razveljaviti -

         SKLENIL:
   Člen 1
   V skladu s členom 1 Uredbe (ES) št. 533/2004 so načela, prednostne naloge in pogoji Evropskega partnerstva z Albanijo določeni v Prilogi k tej uredbi, ki je sestavni del tega sklepa.
   Člen 2
   Izvajanje Evropskega partnerstva se preverja z mehanizmi, vzpostavljenimi v okviru stabilizacijsko-pridružitvenega procesa, predvsem z letnimi poročili o napredku, ki jih predloži Komisija.
   Člen 3
   Sklep 2004/519/ES se razveljavi.
   Člen 4
   Ta sklep začne veljati tretji dan po objavi v Uradnem listu Evropske unije.

      V Bruslju, 30. januar 2006.

            Za Svet

            Predsednik

         U. PLASSNIK

      (1)  UL L 86, 24.3.2004, str. 1.

      (2)  Sklep Sveta 2004/519/ES z dne 14. junija 2004 o načelih, prednostnih nalogah in pogojih Evropskega partnerstva z Albanijo (UL L 223, 24.6.2004, str. 20).

      PRILOGA
      EVROPSKO PARTNERSTVO ALBANIJA 2005
      1.   UVOD
      Evropski svet v Solunu je podprl uvedbo evropskih partnerstev kot načina uresničitve evropske perspektive za države Zahodnega Balkana v okviru stabilizacijsko-pridružitvenega procesa.
      Prvo evropsko partnerstvo z Albanijo je Svet sprejel 14. junija 2004. Komisija meni, da je primerno posodobiti to prvo partnerstvo na podlagi njenih ugotovitev v Poročilu o napredku Albanije 2005. Drugo evropsko partnerstvo določa nove prednostne naloge za ukrepanje. Nove prednostne naloge so prilagojene posebnim potrebam države in njeni stopnji pripravljenosti ter se bodo po potrebi dopolnjevale. Evropsko partnerstvo predvideva tudi smernice za finančno pomoč državi.
      Albanija naj bi razvila načrt s časovnim razporedom in posebnimi ukrepi za izpolnitev prednostnih nalog.
      2.   NAČELA
      Stabilizacijsko-pridružitveni proces ostaja okvir za evropsko usmeritev držav Zahodnega Balkana vse do njihovega prihodnjega pristopa.
      Glavne prednostne naloge, določene za Albanijo, se nanašajo na njeno usposobljenost za izpolnjevanje meril, ki jih je določil Evropski Svet leta 1993 v Kopenhagnu, ter pogojev, določenih za stabilizacijsko-pridružitveni proces, zlasti pogojev, opredeljenih v sklepih Sveta z dne 29. aprila 1997 ter 21. in 22. junija 1999, na vsebino sklepne izjave zagrebškega vrha dne 24. novembra 2000 ter na Solunsko agendo.
      3.   PREDNOSTNE NALOGE
      Prednostne naloge, naštete v tem Evropskem partnerstvu, so bile izbrane na podlagi realnih pričakovanj, da jih bo Albanija lahko izpeljala ali pri njih v naslednjih letih dosegla bistven napredek. Razlikuje se med kratkoročnimi prednostnimi nalogami, ki naj bi bile izpolnjene v enem ali dveh letih, in srednjeročnimi prednostnimi nalogami, ki naj bi bile izpolnjene v treh do štirih letih. Prednostne naloge zadevajo tako zakonodajo kot njeno izvajanje.
      Zaradi znatnih stroškov, povezanih z izpolnjevanjem vseh zahtev EU, ter kompleksnosti teh zahtev na nekaterih področjih to partnerstvo na tej stopnji ne zajema vseh pomembnih nalog. Prihodnja partnerstva bodo vključevala nadaljnje prednostne naloge v skladu z napredkom države.
      Med kratkoročnimi prednostnimi nalogami so bile določene ključne prednostne naloge, ki so zbrane na začetku razdelka 3.1. Te ključne prednostne naloge niso razvrščene po pomembnosti.
      3.1   KRATKOROČNE PREDNOSTNE NALOGE

            Ključne prednostne naloge

                  —

                  Doseči boljše konkretne rezultate v boju proti organiziranemu kriminalu, zlasti s polno uporabo določb novih zakonov o organiziranemu kriminalu in pospeševanjem izvajanja dejanskih ukrepov proti organiziranemu kriminalu.

                  —

                  Izvajati in dopolniti protikorupcijski akcijski načrt 2004–2005 in priporočila iz poročil o oceni, ki jih predloži skupina držav proti korupciji (GRECO) Sveta Evrope.

                  —

                  Izvajati obstoječe zakonodaje o vračanju/odškodnini za nepremičnine. Spodbujati predvsem tako prvi vpis v zemljiško knjigo kot obravnavo zahtevkov za vračilo ter zagotavljati vzdržnost strategij in mehanizmov plačila odškodnin.

                  —

                  Spodbujati svobodo medijev, zlasti s hitrejšim sprejemanjem ustrezne zakonodaje za tiskane medije in izboljšanjem zakonodaje o elektronskih medijih ob upoštevanju standardov EU.

                  —

                  Nadalje krepiti upravljanje javnega sektorja, zlasti upravljanje z javnimi naložbami, načrtovanje in izvajanje.

            Politične zahteve

      DEMOKRACIJA IN PRAVNA DRŽAVA
      Vodenje države

                  —

                  Zagotoviti politično osredotočenost in zavezanost institucij ter spodbuditi konstruktivno soglasje glede izvajanja reform, potrebnih za napredek v okviru stabilizacijsko-pridružitvenega procesa.

            Volitve

                  —

                  Ustrezno in pravočasno pripraviti lokalne volitve leta 2006 in nemudoma izvesti priporočila, ki jih je predložil Urad za demokratične institucije in človekove pravice OVSE po parlamentarnih volitvah leta 2005, zlasti z izboljšanjem volilnih seznamov.

            Javna uprava

                  —

                  Zagotoviti izvajanje zakona o javnih storitvah pri zaposlovanju in delovanju v javni upravi.

                  —

                  Zagotoviti, da zaposlovanje, premeščanje in odpuščanje javnih uslužbencev poteka v skladu z veljavnimi pravili.

                  —

                  Zagotoviti uveljavljanje zakona o javnih uslužbencih in sprejeti ukrepe za njegovo izboljšanje.

                  —

                  Ministrstvu za evropsko integracijo zagotoviti ustrezne prostore, opremo in usposobljeno osebje ter izboljšati sodelovanje med tem ministrstvom in resornimi ministrstvi.

                  —

                  Učinkovito in polno uporabiti integrirani sistem načrtovanja.

            Pravosodni sistem

                  —

                  Izboljšati preglednost kazenskih in civilnopravnih postopkov.

                  —

                  Zagotoviti imenovanje sodnikov in tožilcev na podlagi javnih razpisov.

                  —

                  Okrepiti položaj sodnikov ter njihovo neodvisnost in ustavno zaščito.

                  —

                  Izdelati objektivna pravila za pregledno dodeljevanje primerov sodnikom.

                  —

                  Izdelati pregleden sistem za oceno tožilcev, ki bo temeljil na zaslugah.

                  —

                  Izboljšati sodelovanje med tožilci in policijo.

                  —

                  Zagotoviti upoštevanje ustreznih mednarodnih konvencij pri ustanavljanju in upravljanju novih kazenskih ustanov.

                  —

                  Zagotoviti ustrezna sredstva za učinkovito zaščito prič.

                  —

                  Dosegati vedno večji delež izvršenih sodb.

            Protikorupcijska politika

                  —

                  Sprejeti zakonodajo, potrebno za uskladitev albanskega pravnega okvira z evropskimi konvencijami proti korupciji (v kazenskih in civilnih zadevah), ki jih je ratificirala Albanija, ter z ustreznimi konvencijami ZN.

                  —

                  Izboljšati obstoječo zakonodajo o podkupovanju in jo izvajati ob upoštevanju medresorske koordinacije.

                  —

                  Zagotoviti izvajanje zakona o prijavi premoženja.

                  —

                  Okrepiti institucionalno usposobljenost za preiskovanje in pregon korupcije.

                  —

                  Zagotoviti, da posebna enota pri državnem tožilstvu Tirane (pristojna za finančni kriminal) obravnava tudi primere korupcije.

                  —

                  Zmanjšati seznam uradnikov z imuniteto in imuniteto odobriti le, ko je to primerno.

            Človekove pravice in zaščita manjšin
      Upoštevanje mednarodnega prava o človekovih pravicah

                  —

                  Zagotoviti, da se vsi organi kazenskega pregona popolnoma zavedajo svojih obveznosti glede človekovih pravic in da jih izvajajo v skladu z mednarodnimi konvencijami, ki jih je Albanija ratificirala, zlasti z Evropsko konvencijo o človekovih pravicah.

                  —

                  Reševati primere zlorab organov pregona z ustreznim pregonom storilcev.

                  —

                  Zagotoviti skladnost albanskega kazenskega zakonika s Konvencijo ZN proti mučenju.

                  —

                  Uveljaviti glavni načrt iz leta 2004 za izboljšanje pogojev, v katerih se nahajajo priporniki in zaporniki v preiskovalnem zaporu.

                  —

                  Zagotoviti upoštevanje etičnega kodeksa v zaporniškem sistemu.

            Civilne in politične pravice

                  —

                  Uskladiti albansko zakonodajo proti javnemu obrekovanju s standardi Evropske unije in jo izvajati.

                  —

                  Pospešiti sprejetje učinkovite zakonodaje za zagotovitev preglednosti v zvezi z lastništvom medijev.

                  —

                  Izboljšati upravljanje Državnega sveta za radio in televizijo in dokončati nacionalni načrt za radijske in televizijske frekvence.

                  —

                  Podpreti neodvisnost novinarjev in njihove strokovne standarde.

                  —

                  Zagotoviti dosledno izvajanje pravnih ukrepov za prepoved prodaje državne lastnine, da ne bi bila potrebna vračila.

            Pravice manjšin, kulturne pravice in zaščita manjšin

                  —

                  Izboljšati pravni okvir za manjšine, da bo ustrezal zahtevam Okvirne konvencije Sveta Evrope za varstvo narodnih manjšin, in zagotoviti njeno izvajanje na celotnem albanskem ozemlju, zlasti v zvezi s širjenjem rabe manjšinskih jezikov pri poslovanju državnih organov, napisi tradicionalnih krajevnih imen, izboljšanjem dostopa do medijev za pripadnike manjšin in širjenjem poučevanja manjšinskih jezikov.

                  —

                  Izvajati nacionalno strategijo za Rome kot del vladne strategije za boj proti revščini in socialni izključenosti. Zagotoviti zanesljive podatke o velikosti manjšin v Albaniji.

            Regionalna vprašanja in mednarodne obveznosti

                  —

                  Ravnati v skladu s stabilizacijsko-pridružitvenim procesom in zavezami iz Soluna pri regionalnem sodelovanju in dobrih sosedskih odnosih.

                  —

                  Zagotoviti izvajanje vseh regionalnih sporazumov o prosti trgovini in prizadevati si za prihodnji regionalni sporazum o prosti trgovini v jugovzhodni Evropi.

                  —

                  Skleniti in izvajati sporazume s sosednjimi državami na področju trgovine, čezmejnega sodelovanja, boja proti organiziranemu kriminalu, tihotapstva in nedovoljene trgovine, pravosodnega sodelovanja, upravljanja meja, ponovnega sprejema, okolja, prevoza in energetike ter zagotoviti učinkovito izvajanje teh sporazumov.

            Gospodarske zahteve

                  —

                  Ohraniti makroekonomsko stabilnost s hitrejšimi davčnimi reformami, zlasti glede proračunskega postopka, upravljanja z izdatki in reform plač v javnem sektorju.

                  —

                  Izboljšati proračunske postopke z okrepljeno povezavo med političnimi cilji ter načrtovanjem in izvajanjem proračuna.

                  —

                  Zmanjšati obseg sive ekonomije z učinkovitim in nediskriminatornim izvajanjem davčne zakonodaje ter okrepljenim bojem proti davčnim goljufijam.

                  —

                  Sprejeti ukrepe za uspešno privatizacijo Albtelecoma.

                  —

                  Izboljšati makroekonomsko statistiko in vključenost poslovnega registra.

                  —

                  Izvajati nacionalno strategijo za socialni in gospodarski razvoj in zagotoviti visoko stopnjo skladnosti z dopolnjenim akcijskim načrtom za izvajanje prednostnih nalog Evropskega partnerstva.

                  —

                  Uvesti ukrepe za izboljšanje sistemov socialnega varstva in za boj proti socialni izključenosti.

            Evropski standardi

      Notranji trg
      Prosti pretok blaga

                  —

                  Okrepiti upravno usposobljenost sekretariata STO in Agencije za spodbujanje izvoza.

                  —

                  Sprejeti ukrepe za povečanje ozaveščenosti gospodarskih subjektov o vprašanjih standardov in certificiranja ter o njihovem pomenu v mednarodni trgovini.

                  —

                  Oblikovati nacionalno strategijo za nadzor trga in okrepiti oddelek za zaščito potrošnikov.

                  —

                  Zagotoviti ustrezno fizično infrastrukturo in usposobljeno osebje oddelka za akreditacijo in sprejeti celosten delovni načrt za prihodnje članstvo Albanije v Evropskem združenju za akreditacijo.

            Pretok oseb, storitev in pravica do ustanavljanja

                  —

                  Spremeniti obstoječo zakonodajo o pravici do ustanavljanja, da bi se v celoti zagotovilo enako obravnavanje tujih in domačih podjetij, jasno razlikovanje med začasnim in stalnim opravljanjem storitev ter izpolnjevanje zahtev Stabilizacijsko-pridružitvenega sporazuma (SPS).

                  —

                  Zagotoviti sorazmernost pri obravnavi čezmejnega opravljanja storitev.

                  —

                  Okrepiti pravni in nadzorni okvir za bančni in zavarovalniški sektor, vključno z ustanovitvijo neodvisnih nadzornih organov z ustreznim osebjem.

            Prosti pretok kapitala

                  —

                  Izboljšati smotrn nadzor finančnega sektorja.

                  —

                  Sprejeti nadaljnje ukrepe za zmanjšanje uporabe gotovine v gospodarstvu.

            Carine in obdavčitve

                  —

                  Nadalje uskladiti carinsko zakonodajo in postopke s pravnim redom Skupnosti ter zlasti zagotoviti skladnost pravil in postopkov za tranzit, carinska skladišča, carinsko vrednost, fizični nadzor in analizo tveganja s standardi EU in, kjer je primerno, z mednarodnimi konvencijami.

                  —

                  V celoti izvajati sistem carinske deklaracije v okviru avtomatiziranega sistema za carinske podatke v vseh carinskih uradih.

                  —

                  Sprejeti vse nujne ukrepe za ustrezno izvajanje pravil o poreklu blaga.

                  —

                  Nadalje približati davčno zakonodajo pravnemu redu Skupnosti in se zavezati načelom Kodeksa ravnanja za obdavčitev ustvarjenega dohodka ter zagotoviti, da so s temi načeli skladni tudi novi davčni ukrepi.

                  —

                  Zaključiti postopek za informatizacijo davčnih uradov.

            Konkurenca

                  —

                  Izboljšati obstoječo zakonodajo o konkurenci in okrepiti nadzor konkurence.

                  —

                  Okrepiti proračun in kadrovsko zasedbo organa, pristojnega za konkurenco.

                  —

                  Sprejeti izvedbeno zakonodajo o državni pomoči.

                  —

                  Vzpostaviti operativno neodvisen organ za državno pomoč.

                  —

                  Zagotoviti napredek v smeri dokončanja celovitega seznama državne pomoči.

            Javna naročila

                  —

                  Izvajati veljavno zakonodajo o javnih naročilih in sprejeti ukrepe za njeno uskladitev s standardi EU.

                  —

                  Zagotavljati strogo izvajanje razpisnih postopkov.

                  —

                  Okrepiti Urad za javna naročila in organe, pristojne za javna naročila v resornih ministrstvih.

                  —

                  Zagotoviti preiskavo in kazenski pregon kaznivih dejanj, povezanih z naročili.

            Pravo intelektualne lastnine

                  —

                  Okrepiti upravno usposobljenost za zaščito pravic intelektualne lastnine, vključno z ustanovitvijo albanskega urada za avtorske pravice.

                  —

                  Sprejeti novo zakonodajo o industrijski lastnini.

                  —

                  Nadalje povečati ozaveščenost glede vprašanj pravic intelektualne lastnine v poslovni skupnosti in organih kazenskega pregona, vključno s sodstvom.

                  —

                  Okrepiti pregon piratstva in ponarejanja.

            Sektorske politike
      Industrija ter mala in srednja podjetja (MSP)

                  —

                  Izboljšati finančno vzdržnost Agencije za spodbujanje MSP in izvajati nacionalni program usposabljanja za MSP.

                  —

                  Izvajati Evropsko listino za mala in srednja podjetja.

                  —

                  Izvesti akcijski načrt za odpravo upravnih ovir za naložbe in zagotoviti ustrezno, nediskrecijsko in nediskriminatorno izvajanje zakonodaje, pravil in postopkov, ki urejajo poslovno dejavnost.

                  —

                  Omogočiti cenejše in lažje ustanavljanje podjetij po vsej državi.

                  —

                  Izboljšati postopke za pridobitev licenc, dovoljenj in potrdil.

                  —

                  Reformirati sistem davčnih predplačil, da bo bolj ugoden za novoustanovljena podjetja.

                  —

                  Izvesti akcijski načrt iz aprila 2005 za boj proti sivi ekonomiji.

                  —

                  Uvesti postopke za oceno poslovnega vpliva na načrtovane regulativne ukrepe.

                  —

                  Sprejeti izboljšano trgovinsko zakonodajo.

                  —

                  Zagotoviti uspešno ustanovitev jamstvenega sklada za posojila in zagotoviti strokovno in neodvisno upravljanje sheme.

                  —

                  Sprejeti zakon o elektronskem podpisu.

            Kmetijstvo in ribištvo

                  —

                  Okrepiti sistem za varnost živil in z njim povezanih nadzornih sistemov.

                  —

                  Jasno določiti pristojnosti in okrepiti kadrovsko zasedbo veterinarske službe.

                  —

                  Posodobiti laboratorije raziskovalnega veterinarskega inštituta.

                  —

                  Izboljšati fitosanitarne in veterinarske razmere v skladu z zahtevami EU, zlasti kar zadeva izdelke z visokim izvoznim potencialom.

                  —

                  Okrepiti prizadevanja za usklajevanje zakonodaje s pravnim redom Skupnosti na veterinarskem in fitosanitarnem področju ter uskladiti sistem za identifikacijo in registracijo goveda z zahtevami EU.

                  —

                  Okrepiti zbiranje in obdelavo kmetijskih statističnih podatkov v skladu s standardi in metodologijo EU.

            Okolje

                  —

                  Okrepiti upravno usposobljenost in koordinacijo na državni in lokalni ravni.

                  —

                  Izvajati zakonodajo o presoji vplivov na okolje.

                  —

                  Sprejeti strategijo za nadaljnje prilagajanje okoljske zakonodaje pravnemu redu Skupnosti in ustrezno izvajati obstoječo zakonodajo, zlasti pri izvajanju ukrepov.

                  —

                  Sprejeti ukrepe v zvezi z območji, onesnaženimi zaradi odlagališča trdnih odpadkov v Sahari in naftnih polj v Patos-Marinezu.

                  —

                  Nadalje razviti in izvajati nacionalno strategijo o oskrbi z vodo in čiščenju odpadnih voda ter strategijo o oskrbi z vodo in čiščenju odpadnih voda na podeželju ter razviti in začeti izvajati strategijo za postopno prilagoditev pravnemu redu Skupnosti na področju oskrbe z vodo in čiščenja odpadnih voda.

                  —

                  Izvajati mednarodne konvencije, ki jih je Albanija podpisala na področju zaščite narave.

            Prometna politika

                  —

                  Izvajati nacionalni prometni načrt, vključno z načrtovanjem vzdrževanja prometnih zmogljivosti in pripravo proračuna zanj.

                  —

                  Izvajati program za varnost v cestnem prometu in izboljšati varnostne razmere v cestnem prometu z začetkom usklajevanja albanske zakonodaje s pravnim redom Skupnosti o teži in dimenzijah, tehničnih pregledih, cestnih pregledih tehnične brezhibnosti vozil, vozniških dovoljenjih in dokumentih o registraciji vozil.

                  —

                  Sprejeti ukrepe za preprečevanje črne gradnje ob novih cestah in za preprečevanje nevarnega dostopa do državnih cest.

                  —

                  Začeti izvedbo reforme železniškega sektorja.

                  —

                  Sistematično uporabljati postopke javnih naročil pri velikih naložbah.

                  —

                  Zagotoviti uskladitev zakona o letalstvu s pravnim redom Skupnosti za skupni evropski zračni prostor.

                  —

                  Izboljšati varnostne razmere v pomorstvu, zlasti odstotek pridržanj albanskih ladij v okviru Pariškega memoranduma o soglasju.

            Energetika

                  —

                  Nadaljevati izvajanje revidiranega akcijskega načrta za izvajanje nacionalne energetske strategije.

                  —

                  Začeti izvajati obveznosti, prevzete v okviru Pogodbe o Energetski skupnosti.

            Informacijska družba in mediji

                  —

                  Zagotoviti upoštevanje direktiv ES pri zakonodaji o elektronski komunikaciji in njeno izvajanje.

                  —

                  Okrepiti vlogo in usposobljenost upravljavca telekomunikacij, zagotoviti njegovo neodvisnost in vzpostaviti izboljšan sistem za pritožbe.

                  —

                  Sprejeti ukrepe za vzpostavitev konkurenčnega trga za elektronska komunikacijska omrežja in storitve.

                  —

                  Začeti postopek usklajevanja z evropsko konvencijo o čezmejni televiziji in direktivo o televiziji brez meja.

                  —

                  Okrepiti upravno usposobljenost državnega sveta za radio in televizijo in zaključiti nacionalni načrt za radio in televizijo.

            Finančni nadzor

                  —

                  Nadalje dopolniti dokument o notranjem nadzoru javnih financ in jasno določiti inšpekcijsko službo, ločeno od drugih nadzornih služb in služb za notranjo revizijo.

                  —

                  Okrepiti izvedbeno usposobljenost vrhovne računske institucije ter zagotoviti njeno funkcionalno in finančno neodvisnost.

            Pravica, svoboda in varnost
      Vizumi, nadzor meje, azil in migracije

                  —

                  Izdajati potne listine v skladu z mednarodnimi standardi in vzpostaviti osrednje omrežje IT za upravljanje vizumov.

                  —

                  Sprejeti spremembe zakona o tujcih, da bi se zakonodaja o vizumih približala standardom EU.

                  —

                  Izvajati ohridske zaveze Albanije o obmejni varnosti in upravljanju meja in zlasti vzpostaviti strategijo integriranega upravljanja meja v skladu s smernicami EU.

                  —

                  Nameniti več finančnih sredstev in osebja za boj proti trgovini z ljudmi in nezakonitemu priseljevanju.

                  —

                  Zagotoviti, da upravljanje meja na mednarodnem letališču Tirana in v pristaniščih Drač in Vlora ustreza mednarodnim standardom.

                  —

                  Spodbuditi sodelovanje obmejnih služb med carinsko upravo in obmejno policijo.

                  —

                  Zagotoviti podpis Evropske konvencije o pravnem statusu delavcev migrantov iz leta 1977 in uskladitev z njo.

                  —

                  Izvajati Sporazum o ponovnem sprejemu med ES in Albanijo ter se pogajati o sporazumih o ponovnem sprejemu z državami, iz katerih izvirajo tranzitni migranti.

                  —

                  Nameniti dovolj upravnih in finančnih sredstev za izvajanje zakonodaje o azilu in migracijah ter zlasti za izvajanje s tem povezanih nacionalnih strategij in akcijskih načrtov.

            Pranje denarja

                  —

                  Sprejeti nujne ukrepe v zvezi z obsodbami, odvzemi, zasegi in zamrznitvijo sredstev za učinkovitejše izvajanje zakonodaje proti pranju denarja.

                  —

                  Povečati usposobljenost finančne obveščevalne enote, tožilstva in policijske enote za gospodarski kriminal z zagotavljanjem finančnih virov in virov IT ter izboljšanjem sodelovanja pri delu.

                  —

                  Zagotoviti usklajenost veljavnega zakona o preprečevanju pranja denarja s standardi EU.

                  —

                  Nadalje izboljšati sodelovanje z organi drugih držav, zlasti s širšo uporabo regionalne mreže za finančno obveščanje.

                  —

                  Zagotoviti ustrezno izvajanje poročanja in proučiti zgornjo mejo transakcij, ki jih ni treba sporočiti.

            Droge

                  —

                  Izvajati državno strategijo proti drogam in s tem povezani akcijski načrt.

                  —

                  Izboljšati usposabljanje, opremo in kontinuiteto pri vodenju policistov, zadolženih za boj proti drogam.

                  —

                  Iskati in kazensko preganjati tiste, ki so odgovorni za korupcijo, povezano s trgovino z drogami na vseh ravneh v javni upravi.

                  —

                  Sprejeti ukrepe za zagotovitev boljše koordinacije v boju proti drogam tako z domačimi partnerji kot s partnerji v drugih državah.

                  —

                  Zagotoviti večjo preglednost podatkov o zasegu in sprejeti ukrepe za ustrezno uničenje že zaseženih drog.

            Policija

                  —

                  Zagotoviti polno izvajanje zakona o nazivih.

                  —

                  Nadalje izboljšati upravljanje albanske državne policije in zagotoviti njeno usposobljenost za neodvisno upravljanje z lastnimi sredstvi.

                  —

                  Okrepiti policijsko enoto za notranje zadeve in zagotoviti ustrezen kazenski pregon policajev v primeru kazenskega dejanja.

                  —

                  Okrepiti prizadevanja za sporazum z Europolom.

                  —

                  Izdelati usklajen priročnik o postopkih za vse pripadnike kriminalistične policije.

                  —

                  Okrepiti sodelovanje med policijo in državljani.

            Boj proti organiziranemu kriminalu in terorizmu

                  —

                  Natančneje določiti pristojnosti različnih državnih organov, ki sodelujejo v boju proti organiziranemu kriminalu in terorizmu, in sprejeti ukrepe za spodbujanje sodelovanja, zlasti med sodno oblastjo in policijo.

                  —

                  Sprejeti nadaljnje ukrepe za povezano in skladno zbiranje in obdelavo obveščevalnih podatkov.

                  —

                  Spodbuditi uporabo posebnih preiskovalnih metod, prestrezanja telekomunikacij in obveščevalnih podatkov.

                  —

                  Nujno sprejeti konkretne ukrepe za zagotavljanje zaščite prič.

                  —

                  Sprejeti ukrepe za zagotavljanje boljše opreme in usposabljanja analitikov in preiskovalcev na področju boja proti terorizmu.

                  —

                  Sprejeti ukrepe za uskladitev varnosti na mednarodnem letališču Tirana z mednarodnimi standardi.

            3.2   SREDNJEROČNE PREDNOSTNE NALOGE

            Politične zahteve

      Demokracija in pravna država
      Volitve

                  —

                  Zgodaj začeti priprave na naslednje parlamentarne volitve.

            Javna uprava

                  —

                  Zagotoviti, da so sektorji uprave, ki so pristojni za izvajanje določb SPS, in tisti, ki sodelujejo pri izvajanju finančne pomoči ES, za opravljanje svojih nalog ustrezno usposobljeni in opremljeni.

                  —

                  Uvesti upravljanje in usposabljanje javnih uslužbencev, ki bo usmerjeno k rezultatom.

                  —

                  Oblikovati in uveljaviti strukturo plač državnih uslužbencev, ki bo omogočala tako ustrezno načrtovanje proračuna kot možnosti poklicnega napredovanja.

            Pravosodni sistem

                  —

                  Zagotoviti pregon hujših kaznivih dejanj, zlasti organiziranega kriminala, pri čemer je posebna pozornost namenjena mehanizmom čezmejnega sodelovanja.

                  —

                  Zagotoviti stalno in ustrezno usposabljanje sodnikov in tožilcev, med drugim na področju človekovih pravic, etike, gospodarskih zadev in vprašanj, povezanih s SPS.

                  —

                  Preveriti vlogo in kvalifikacije sodnih uradnikov in jih postopoma vključiti v državno upravo ter jim zagotoviti enakopravnost pri plačilu z osebjem na ministrstvih.

                  —

                  Zagotoviti dolgoročno financiranje upravne akademije.

                  —

                  Izvajati zakonodajo o zaščiti prič.

            Protikorupcijksa politika

                  —

                  Izvajati evropske konvencije proti korupciji v kazenskih in civilnih zadevah, ki jih je ratificirala Albanija, ter ustrezne konvencije ZN.

                  —

                  Doseči pomembne rezultate v boju proti korupciji na vseh ravneh in področjih z izvrševanjem ustrezne zakonodaje.

            Človekove pravice in zaščita manjšin
      Upoštevanje mednarodnega prava o človekovih pravicah

                  —

                  Zagotoviti obravnavo zapornikov in pripornikov v skladu z mednarodnimi standardi.

                  —

                  Zagotoviti, da se v prostorih za pridržanje, zaporih in psihiatričnih ustanovah človekovo dostojanstvo in osebna varnost spoštujeta v skladu z mednarodnimi konvencijami.

            Civilne in politične pravice

                  —

                  Izboljšati sodni sistem za obravnavo mladoletnikov.

                  —

                  Zagotoviti skladnost s Konvencijo Sveta Evrope o preprečevanju mučenja in nečloveškega ali ponižujočega ravnanja ali kaznovanja.

                  —

                  Izvajati zakonodajo o vračanju/odškodnini za premoženje, zaplenjeno v obdobju komunizma.

                  —

                  Zaključiti postopek vpisa v zemljiško knjigo.

                  —

                  Zagotoviti, da se prenosi lastništva izvajajo skladno z zakonom in zagotoviti pravilno delovanje vseh organov, vpletenih v ta postopek (notarji, zemljiška knjiga, itd.).

            Svoboda izražanja, združevanja in mirnega zbiranja

                  —

                  Izvajati novo zakonodajo o tiskanih in elektronskih medijih ob upoštevanju standardov EU.

                  —

                  Zagotoviti, da se dodelitev televizijskih frekvenc izvede na pošten in nediskriminatoren način v skladu z nacionalnim programom in da radijske in televizijske postaje v celoti spoštujejo te zahteve.

                  —

                  Izboljšati nevtralnost državne televizijske družbe.

                  —

                  Spodbujati vedno večjo kakovost novinarstva.

                  —

                  Spodbujati aktivno udeležbo nevladnih organizacij in drugih organizacij civilne družbe v postopku sprejemanja odločitev vlade.

            Regionalna vprašanja in mednarodne obveznosti

                  —

                  Spodbujati regionalni dialog, stabilnost, dobro sosedstvo in sodelovanje.

            Gospodarske zahteve

                  —

                  Ohraniti trajnostne makroekonomske politike skupaj s fiskalnim prilagajanjem in konsolidacijo in zlasti spodbujati trajnostni razvoj trgovine/vzdržnost primanjkljajev tekočih računov s spodbujanjem konkurenčnosti.

                  —

                  Nadaljevati smotrno monetarno politiko in politiko menjalnega tečaja.

                  —

                  Nadalje okrepiti zunanjo revizijo, upravljanje finančnega nadzora in notranjo revizijo.

                  —

                  Vzpostaviti učinkovite postopke za odkrivanje, obravnavo in spremljanje primerov, kjer obstaja sum goljufije, in drugih nepravilnosti, ki vplivajo na nacionalna in mednarodna sredstva.

                  —

                  Nadaljevati privatizacijo, zlasti v finančnem in energetskem sektorju.

                  —

                  Zagotoviti, da se spoštujejo določbe o kategorizaciji in uporabi zemljišč.

                  —

                  Razviti in sprejeti zakonodajo o obdavčitvi zemljišč in nepremičnin.

                  —

                  Pospešiti prizadevanja za izboljšanje sistema izobraževanja, vključno z osnovnošolskim, ter oblikovati sodoben sistem poklicnega izobraževanja in usposabljanja.

            Evropski standardi

      Notranji trg
      Prosti pretok blaga

                  —

                  Zagotoviti upravno usposobljenost za izpolnjevanje zahtev SPS na tem področju.

                  —

                  Bistveno napredovati pri sprejemanju evropskih standardov in okrepiti prizadevanja za polnopravno članstvo v Evropskem odboru za standardizacijo, Evropskem odboru za standardizacijo v elektrotehniki in Evropskem inštitutu za telekomunikacijske standarde.

                  —

                  Napredovati pri prenosu direktiv po novem in globalnem ter starem pristopu.

                  —

                  Popolnoma razviti sistem za nadzor trga, ki ga zahteva pravni red o prostem pretoku blaga.

                  —

                  Ob upoštevanju prakse ES zagotoviti boljše delovanje organov, pristojnih za standardizacijo, akreditacijo in certifikacijo, kot tudi organov, pristojnih za meroslovje in umerjanje.

                  —

                  Zagotoviti članstvo Albanije v Evropskem združenju za akrediatcijo.

            Pretok oseb, storitev in pravica do ustanavljanja

                  —

                  Zagotoviti, da se zakonodaja o pravici do ustanavljanja izvaja pošteno in nepristransko.

            Prosti pretok kapitala

                  —

                  Zagotoviti napredovanje popolne liberalizacije pretoka kapitala, da bi se lahko upošteval rok Albanije pri STO, in sicer leto 2010.

            Carine in obdavčitve

                  —

                  Zagotoviti nadaljnje prilagajanje carinske in davčne zakonodaje Albanije pravnemu redu Skupnosti in nadalje krepiti upravno usposobljenost za izvajanje carinske zakonodaje in za boj proti korupciji, čezmejnemu kriminalu in davčnim utajam.

                  —

                  Izboljšati preglednost in izmenjave informacij z državami članicami EU za olajšanje izvajanja ukrepov, ki preprečujejo izogibanje davkom ali utajo davkov.

            Konkurenca

                  —

                  Dosledno izvajati zakonodajo o konkurenci tako pri preprečevanju monopolov kot pri državni pomoči.

            Javna naročila

                  —

                  Zagotoviti skladnost albanskega pravnega okvira s pravnim redom Skupnosti.

                  —

                  Vzpostaviti v celoti delujoče strukture za javna naročila in zagotoviti dosledno upoštevanje postopkov javnih naročil v skladu z zakonom in zahtevami SPS.

            Pravo intelektualne lastnine

                  —

                  V celoti izvajati ratificirane mednarodne konvencije na področju pravic intelektualne, poslovne in industrijske lastnine.

                  —

                  Zagotoviti ustrezno izvajanje pravic intelektualne lastnine in doseči boljše rezultate v boju proti piratstvu in ponarejanju.

                  —

                  Zagotoviti zadostno upravno usposobljenost za izpolnjevanje zahtev SPS na tem področju.

                  —

                  Ustanoviti regionalne urade za avtorske pravice.

            Statistika

                  —

                  Razvijati poslovno in socialno statistiko skupaj s statistiko trga dela in napredovati pri izvajanju vseh evropskih kategorizacij, vključno s kategorizacijo statističnih regij.

            Sektorske politike
      Industrija in MSP

                  —

                  Izvajati izboljšano gospodarsko zakonodajo.

                  —

                  Zagotoviti, da sodniki dobro poznajo gospodarsko pravo in pravo družb.

                  —

                  Zagotoviti, da je strategija za boj proti sivi ekonomiji prilagojena razvoju v tem sektorju.

                  —

                  Nadalje razviti posebne podporne strukture za podjetja (npr. podjetniški inkubatorji in grozdi) in preučiti možnosti za ustanovitev poslovnega/tehnološkega centra.

                  —

                  Začeti načrtovati in uporabljati celostno politiko na področju raziskav in sprejeti nadaljnje ukrepe za večjo inovativnost in konkurenčnost majhnih družb.

                  —

                  Uvesti standarde za razkritje informacij in finančna poročila, ki bodo v skladu s standardi EU, in zagotoviti njihovo učinkovito izvajanje.

            Kmetijstvo in ribištvo

                  —

                  Sprejeti ukrepe, da se zagotovi približevanje albanske ribiške politike standardom EU, zlasti na področju upravljanja sredstev, inšpekcije in nadzora ter tržne in strukturne politike.

                  —

                  Razviti strategije za rabo zemljišč, trge z zemljišči, podeželski razvoj, raznovrstnost kmetijskih dejavnosti in spodbujanje konkurenčnosti kmetijstva.

                  —

                  V skladu z zahtevami ES doseči bistveno izboljšanje na področju varnosti živil ter fitosanitarnih in veterinarskih pogojev.

                  —

                  Pripraviti program za izboljšanje obratov za predelavo hrane, da bodo izpolnjene zahteve EU.

                  —

                  Začeti izvajati ukrepe za označevanje ovac in koz ter registracijo njihovega gibanja.

                  —

                  Začeti izvajati ukrepe za učinkovit nadzor domače rastlinske pridelave, zlasti za proizvode, za katere veljajo posebne zahteve EU, in zagotoviti analitično usposobljenost fitosanitarnega sektorja.

            Okolje

                  —

                  Nadaljevati prizadevanja za obravnavo problema onesnaženih območij.

                  —

                  Zmanjšati onesnaženje, ki ga povzroča rafinerija v Balšu, vključno z izpustom v reko Gjanico, in sprejeti ukrepe za odpravo onesnaževanja vod na splošno.

                  —

                  Okrepiti spremljanje stanja okolja in zagotoviti dovolj ostre odvračilne sankcije za onesnaževalce.

                  —

                  Nadaljevati izvajanje regionalnih in mednarodnih obveznosti na področju okolja.

            Prometna politika

                  —

                  Nadaljevati izvajanje albanskega osrednjega načrta za promet, vključno s prizadevanji za dokončanje koridorja vzhod-zahod in osi sever-jug.

                  —

                  Zaključiti potrebne institucionalne reforme za boljše upravljanje prometnih zmogljivosti, jasnejšo opredelitev prednosti pri naložbah, za izboljšanje oblikovanja politike in vključenosti zasebnega sektorja.

                  —

                  Bistveno napredovati pri sanaciji pristanišč Drač in Vlora in utrditi njihove pristaniške dejavnosti.

                  —

                  Doseči boljše rezultate na področju cestne varnosti in sprejeti dodatne ukrepe za nadaljnje izboljšanje.

                  —

                  Izvajati Memorandum o soglasju glede osnovnega regionalnega prometnega omrežja v jugovzhodni Evropi, vključno s prometnim observatorijem.

            Energetika

                  —

                  Nadaljevati z ustreznim izvajanjem akcijskih načrtov za elektroenergetski sektor in nadaljevati z izvajanjem albanske energetske strategije.

                  —

                  Zagotoviti pravočasno izvajanje različnih projektov, namenjenih izboljšanju infrastrukture za proizvodnjo, prenos in distribucijo električne energije.

                  —

                  Nadaljevati izvajanje regionalnih in mednarodnih obveznosti na področju energetike, da bi se oblikoval konkurenčen regionalni trg z energijo.

            Informacijska družba in mediji

                  —

                  Nadalje prenesti in izvajati okvir EU za elektronske komunikacije.

                  —

                  Nadaljevati prilagajanje Evropski konvenciji o čezmejni televiziji in Direktivi o televiziji brez meja.

            Finančni nadzor

                  —

                  Razviti in izvajati načela decentralizirane upravne odgovornosti in delovanja neodvisne notranje revizije v skladu z mednarodnimi standardi in najboljšimi praksami EU.

                  —

                  Razviti postopke in upravno usposobljenost za zagotovitev učinkovite zaščite finančnih interesov EU.

            Pravica, svoboda in varnost
      Vizumi, nadzor meje, azil in migracije

                  —

                  Zagotoviti popolno skladnost albanskih potnih listin z mednarodnimi standardi.

                  —

                  Izvajati strategijo integriranega upravljanja meja in vseh mednarodnih obveznosti, ki jih je Albanija prevzela na področju upravljanja meja.

                  —

                  Zagotoviti, da upravljanje meja na mednarodnem letališču Tirana in v pristaniščih Drač in Vlora ustreza mednarodnim standardom.

                  —

                  V skladu z mednarodnimi standardi izvajati zakonodajo s področja azila in oblikovati ustrezen azilni sistem.

                  —

                  Izvajati albansko nacionalno strategijo za migracije in nacionalni akcijski načrt za azil.

                  —

                  Zagotoviti, da bo Albanija lahko izpolnjevala zahteve SPS v zvezi z državljani EU, ki delajo in/ali bivajo v Albaniji.

                  —

                  Pogajati se o sporazumih o ponovnem sprejemu z vsemi državami v regiji in z državami, iz katerih izvirajo migranti, ki potujejo skozi Albanijo.

                  —

                  Postopno skleniti, ratificirati in izvajati vse temeljne mednarodne konvencije na področju migracij.

            Pranje denarja

                  —

                  Okrepiti boj proti gospodarskemu in finančnemu kriminalu, vključno s pranjem denarja in ponarejanjem plačilnih sredstev.

                  —

                  Oblikovati medresorsko agencijo, ki bo pristojna za zaseg prihodkov iz kriminalnih dejavnosti.

                  —

                  Doseči oprijemljive rezultate v boju proti pranju denarja, tako znotraj kot zunaj finančnega sektorja.

            Droge

                  —

                  Nadalje izvajati državno strategijo proti drogam in s tem povezani akcijski načrt.

                  —

                  Bistveno izboljšati rezultate boja proti prometu s prepovedanimi drogami, zlasti s sintetičnimi drogami, heroinom in kokainom.

            Policija

                  —

                  Nadaljevati usklajevanje policijskih sil z evropskimi standardi, zlasti z ustreznim usposabljanjem in opremo.

                  —

                  Zagotoviti delovanje ustreznega sistema vodenja postopkov.

                  —

                  Doseči bistvene uspehe v boju proti kriminaliteti in v boju proti korupciji in drugim kaznivim dejanjem v policijskih vrstah.

            Boj proti organiziranemu kriminalu in terorizmu

                  —

                  Nadalje okrepiti mednarodno sodelovanje v boju proti organiziranemu kriminalu in terorizmu.

                  —

                  Doseči pomembne rezultate v stopnji, številu in kakovosti kazenskih pregonov kaznivih dejanj, povezanih z organiziranim kriminalom in nedovoljenim prometom, kot tudi z zasegom prihodkov iz kriminalnih dejavnosti.

                  —

                  V celoti vključiti mednarodne konvencije in protokole o preprečevanju terorizma, ki jih je Albanija podpisala, v domačo zakonodajo in jih izvajati.

            4.   NAČRTOVANJE
      Pomoč Skupnosti v okviru stabilizacijsko-pridružitvenega procesa držav Zahodnega Balkana bo zagotovljena v okviru obstoječih finančnih instrumentov, zlasti z Uredbo Sveta (ES) št. 2666/2000 z dne 5. decembra 2000 o pomoči Albaniji, Bosni in Hercegovini, Hrvaški, Zvezni republiki Jugoslaviji in Nekdanji jugoslovanski republiki Makedoniji (1). Zato ta sklep nima finančnih posledic. Albanija ima lahko dostop do sredstev iz večdržavnih ter horizontalnih programov.
      5.   POGOJENOST POMOČI
      Pogoj za pomoč Skupnosti v okviru stabilizacijsko-pridružitvenega procesa državam Zahodnega Balkana je nadaljnji napredek pri izpolnjevanju kopenhagenskih kriterijev, kakor tudi napredek pri izpolnjevanju posebnih prednostnih nalog iz tega Evropskega partnerstva. Nespoštovanje omenjenih pogojev bi lahko pripeljalo do odločitve Sveta, da na podlagi člena 5 Uredbe (ES) št. 2666/2000 sprejme ustrezne ukrepe. Pogoj za pomoč Skupnosti je tudi izpolnjevanje zahtev, ki jih je opredelil Svet v sklepih z dne 29. aprila 1997 in 21.–22. junija 1999; prejemnik se mora zlasti zavezati, da bo izvajal demokratične, gospodarske in institucionalne reforme.
      6.   SPREMLJANJE
      Izvajanje Evropskega partnerstva se prouči v okviru mehanizmov, vzpostavljenih v okviru stabilizacijsko-pridružitvenega procesa, predvsem letnih poročil o napredku, ki jih predloži Komisija.

         (1)  UL L 306, 7.12.2000, str. 1. Uredba, kakor je bila nazadnje spremenjena z Uredbo (ES) št. 2112/2005 (UL L 344, 27.12.2005, str. 23).


title: Sklep Sveta (EU) 2015/709 z dne 21. aprila 2015 o stališču, ki se v imenu Evropske unije sprejme v Pridružitvenem svetu EU-Turčija glede nadomestitve Protokola 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode o opredelitvi pojma „izdelki s poreklom“ in načinih upravnega sodelovanja z novim protokolom, ki se v zvezi s pravili o poreklu sklicuje na Regionalno konvencijo o pan-evro-mediteranskih preferencialnih pravilih o poreklu

text:
                  1.5.2015

                  SL

                  Uradni list Evropske unije

                  L 113/48

            SKLEP SVETA (EU) 2015/709
      z dne 21. aprila 2015
      o stališču, ki se v imenu Evropske unije sprejme v Pridružitvenem svetu EU-Turčija glede nadomestitve Protokola 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode o opredelitvi pojma „izdelki s poreklom“ in načinih upravnega sodelovanja z novim protokolom, ki se v zvezi s pravili o poreklu sklicuje na Regionalno konvencijo o pan-evro-mediteranskih preferencialnih pravilih o poreklu
      SVET EVROPSKE UNIJE JE –
      ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
      ob upoštevanju predloga Evropske komisije,
      ob upoštevanju naslednjega:

                  (1)

                  Protokol 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode (1) se nanaša na opredelitev pojma „izdelki s poreklom“ in načine upravnega sodelovanja (v nadaljnjem besedilu: Protokol 3).

                  (2)

                  Regionalna konvencija o pan-evro-mediteranskih preferencialnih pravilih o poreklu (2) (v nadaljnjem besedilu: Konvencija) vsebuje določbe o poreklu blaga, s katerim se trguje v okviru posameznih sporazumov, sklenjenih med pogodbenicami.

                  (3)

                  Unija in Turčija sta Konvencijo podpisali 15. junija 2011 oziroma 4. novembra 2011.

                  (4)

                  Unija in Turčija sta deponirali listini o sprejetju pri depozitarju Konvencije 26. marca 2012 oziroma 4. decembra 2013. Zato je Konvencija v skladu z njenim členom 10(3) za Unijo in Turčijo začela veljati 1. maja 2012 oziroma 1. februarja 2014.

                  (5)

                  Člen 6 Konvencije določa, da vsaka pogodbenica sprejme ustrezne ukrepe za zagotovitev, da se Konvencija dejansko uporablja. V ta namen bi moral Pridružitveni svet EU-Turčija sprejeti sklep o nadomestitvi Protokola 3 z novim protokolom, ki se v zvezi s pravili o poreklu sklicuje na Konvencijo.

                  (6)

                  Stališče Unije v Pridružitvenem svetu EU-Turčija bi moralo temeljiti na priloženem osnutku sklepa –

            SPREJEL NASLEDNJI SKLEP:
      Člen 1
      Stališče, ki se v imenu Evropske unije sprejme v Pridružitvenem svetu EU-Turčija glede nadomestitve Protokola 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode o opredelitvi pojma „izdelki s poreklom“ in načinih upravnega sodelovanja z novim protokolom, ki se v zvezi s pravili o poreklu sklicuje na Regionalno konvencijo o pan-evro-mediteranskih preferencialnih pravilih o poreklu, temelji na osnutku sklepa Pridružitvenega sveta EU-Turčija, priloženem temu sklepu.
      Predstavniki Unije v Pridružitvenem svetu EU-Turčija se lahko sporazumejo o manjših spremembah osnutka sklepa Pridružitvenega sveta EU-Turčija brez nadaljnjega sklepa Sveta.
      Člen 2
      Sklep Pridružitvenega sveta EU-Turčija se objavi v Uradnem listu Evropske unije.
      Člen 3
      Ta sklep začne veljati na dan sprejetja.

         V Luxembourgu, 21. aprila 2015

               Za Svet

               Predsednik

            E. RINKĒVIČS

         (1)  UL L 86, 20.3.1998, str. 1.

         (2)  UL L 54, 26.2.2013, str. 4.

         OSNUTEK
         SKLEP št. … PRIDRUŽITVENEGA SVETA EU-TURČIJA
         z dne …
         o nadomestitvi Protokola 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode o opredelitvi pojma „izdelki s poreklom“ in načinih upravnega sodelovanja
         PRIDRUŽITVENI SVET EU-TURČIJA JE –
         ob upoštevanju Sklepa št. 1/98 Pridružitvenega sveta ES-Turčija o trgovinskem režimu za kmetijske proizvode (1) in zlasti člena 4 Sklepa,
         ob upoštevanju Protokola 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode o opredelitvi pojma „izdelki s poreklom“ in načinih upravnega sodelovanja,
         ob upoštevanju naslednjega:

                     (1)

                     Člen 4 Sklepa št. 1/98 Pridružitvenega sveta ES-Turčija o trgovinskem režimu za kmetijske proizvode se nanaša na Protokol 3 k navedenem sklepu (v nadaljnjem besedilu: Protokol 3), ki določa pravila o poreklu blaga in predpisuje kumulacijo porekla med Unijo, Turčijo in drugimi pogodbenicami Regionalne konvencije o pan-evro-mediteranskih preferencialnih pravilih o poreklu (2) (v nadaljnjem besedilu: Konvencija).

                     (2)

                     Člen 39 Protokola 3 določa, da se lahko Pridružitveni svet odloči, da bo spremenil določbe navedenega protokola.

                     (3)

                     Konvencija je namenjena nadomestitvi protokolov o pravilih o poreklu, ki trenutno veljajo med državami pan-evro-mediteranskega območja, z enim zakonodajnim aktom.

                     (4)

                     Unija in Turčija sta Konvencijo podpisali 15. junija 2011 oziroma 4. novembra 2011.

                     (5)

                     Unija in Turčija sta deponirali listini o sprejetju pri depozitarju Konvencije 26. marca 2012 oziroma 4. decembra 2013. Zato je Konvencija v skladu z njenim členom 10(3) za Unijo in Turčijo začela veljati 1. maja 2012 oziroma 1. februarja 2014.

                     (6)

                     Udeleženke v stabilizacijsko-pridružitvenem procesu so bile s Konvencijo vključene v pan-evro-mediteransko območje kumulacije porekla.

                     (7)

                     Protokol 3 bi bilo zato treba nadomestiti z novim protokolom, ki se sklicuje na Konvencijo –

               SPREJEL NASLEDNJI SKLEP:
         Člen 1
         Protokol 3 k Sklepu št. 1/98 Pridružitvenega sveta ES-Turčija o trgovinskem režimu za kmetijske proizvode o opredelitvi pojma „izdelki s poreklom“ in načinih upravnega sodelovanja se nadomesti z besedilom iz Priloge k temu sklepu.
         Člen 2
         Ta sklep začne veljati na dan sprejetja.
         Uporablja se od … (*)

            V …,

                  Za Pridružitveni svet EU-Turčija

                  Predsednik

            (1)  UL L 86, 20.3.1998, str. 1.

            (2)  UL L 54, 26.2.2013, str. 4.

            (*)  Delegacije, UL: Datum bo določil Pridružitveni svet EU-Turčija.

            PRILOGA

                  „Protokol 3
                  o opredelitvi pojma ‚izdelki s poreklom‘ in načinih upravnega sodelovanja
                  Člen 1
                  Veljavna pravila o poreklu
                  1.   Za namene izvajanja tega sklepa se uporabljajo Dodatek I in ustrezne določbe Dodatka II k Regionalni konvenciji o pan-evro-mediteranskih preferencialnih pravilih o poreklu (1) (v nadaljnjem besedilu: Konvencija).
                  2.   Vsa sklicevanja na ‚ustrezni sporazum‘ iz Dodatka I in ustreznih določb Dodatka II h Konvenciji se razumejo kot sklicevanja na ta sklep.
                  Člen 2
                  Reševanje sporov
                  1.   Spori v zvezi s postopki preverjanja iz člena 32 Dodatka I h Konvenciji, ki jih ni mogoče rešiti med carinskimi organi, ki zahtevajo preverjanje, in carinskimi organi, ki so odgovorni za izvajanje tega preverjanja, se predložijo v reševanje Pridružitvenemu svetu.
                  2.   V vseh primerih se spori med uvoznikom in carinskimi organi države uvoznice rešujejo v skladu z zakonodajo te države.
                  Člen 3
                  Spremembe Protokola
                  Pridružitveni svet se lahko odloči, da bo spremenil ta protokol.
                  Člen 4
                  Odstop od Konvencije
                  1.   Če Evropska unija ali Turčija pošljeta pisno obvestilo depozitarju Konvencije o svoji nameri, da odstopata od Konvencije v skladu s členom 9 Konvencije, Evropska unija in Turčija nemudoma začneta pogajanja glede pravil o poreklu za namene izvajanja tega sklepa.
                  2.   Do začetka veljavnosti teh novo določenih pravil o poreklu se za ta sklep še naprej uporabljajo pravila o poreklu iz Dodatka I in, kjer je primerno, iz ustreznih določb Dodatka II h Konvenciji, ki veljajo v trenutku odstopa. Vendar se od trenutka odstopa pravila o poreklu iz Dodatka I in, kjer je primerno, iz ustreznih določb Dodatka II h Konvenciji razumejo tako, da dopuščajo le dvostransko kumulacijo med Evropsko unijo in Turčijo.
                  Člen 5
                  Prehodne določbe – kumulacija
                  Ne glede na člen 16(5) in člen 21(3) Dodatka I h Konvenciji je lahko, kadar kumulacija vključuje le države Efte, Ferske otoke, Evropsko unijo, Turčijo in udeleženke v stabilizacijsko-pridružitvenem procesu, dokazilo o poreklu potrdilo o gibanju blaga EUR.1 ali izjava o poreklu.“

               (1)  UL L 54, 26.2.2013, str. 4.


title: Sklep Sveta (EU, Euratom) 2017/42 z dne 19. decembra 2016 o imenovanju člana Evropskega ekonomsko-socialnega odbora na predlog Italijanske republike

text:
               10.1.2017

               SL

               Uradni list Evropske unije

               L 5/22

         SKLEP SVETA (EU, Euratom) 2017/42
   z dne 19. decembra 2016
   o imenovanju člana Evropskega ekonomsko-socialnega odbora na predlog Italijanske republike
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
   ob upoštevanju predloga italijanske vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 18. septembra 2015 in 1. oktobra 2015 sprejel sklepa (EU, Euratom) 2015/1600 (1) in (EU, Euratom) 2015/1790 (2) o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020.

               (2)

               Zaradi konca mandata Carmela CEDRONEJA se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   Ester VITALE, Segretaria Generale aggiunta UIL Caltanissetta e Enna, se za preostanek mandata, ki se izteče 20. septembra 2020, imenuje za članico Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Bruslju, 19. decembra 2016

            Za Svet

            Predsednik

         L. SÓLYMOS

      (1)  Sklep Sveta (EU, Euratom) 2015/1600 z dne 18. septembra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 248, 24.9.2015, str. 53).

      (2)  Sklep Sveta (EU, Euratom) 2015/1790 z dne 1. oktobra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 260, 7.10.2015, str. 23).


title: 2004/729/ES: Sklep Evropskega parlamenta z dne 21. aprila 2004 o podelitvi razrešnice glede izvrševanja splošnega proračuna Evropske unije za proračunsko leto 2002 (Razdelek I — Evropski parlament)

text:
               21.4.2004

               SL

               Uradni list Evropske unije

               L 330/23

         SKLEP EVROPSKEGA PARLAMENTA
   z dne 21. aprila 2004
   o podelitvi razrešnice glede izvrševanja splošnega proračuna Evropske unije za proračunsko leto 2002 (Razdelek I — Evropski parlament)
   (2004/729/ES)

    ---documentbreak---

               21.4.2004

               SL

               Uradni list Evropske unije

               L 330/23

         RESOLUCIJA
   Evropskega parlamenta s pripombami na Sklep o podelitvi razrešnice glede izvrševanja splošnega proračuna Evropske unije za proračunsko leto 2002 (Razdelek I - Evropski parlament)